Brei en hekel is goed vir jongmense - WelstandWelstand
Tuis / Advies / Brei en hekel is goed vir jongmense
Brei en hekel is 'n tydverdryf wat hopelik nooit sal uitsterf nie. Uit die terugvoer op die facebook-groepe, Kom ons hekel en brei en Hekel sonder grense asook navorsingsresultate, is dit duidelik dat brei en hekel geen ouderdomsbeperking het nie. Vele bejaarde persone vertel dat hulle van so jonk as drie jaar reeds by hulle ma of ouma geleer het en is steeds ywerige breiers en/of hekelaars. Ander het weer by maats geleer. Dan is daar jongmense wat met die hulp van YouTube en ondersteuning op facebook-groepe geleer het. Of jy al jare lank hekel of brei of pas die vaardigheid bemeester het, het jy vir seker al baie van die voordele hiervan eerstehands ervaar. Indien jy as jongmens nog wonder of jy dit moet aanpak, kyk net watter voordele hierdie stokperdjie inhou.
Dit smee bande tussen mense van alle ouderdomme, skep 'n gevoel van gemeensaamheid en verlig eensaamheid. Bejaardes is dikwels eensaam en geniet dit om hul kundigheid met hul kleinkinders of vriende of bure se kinders te deel. Klop gerus by jou ouma of buurtannie aan vir lesse en raad en geselskap. Of sluit aan by 'n brei- of hekelgroep.
Brei of hekel verminder spanning en angs, geïrriteerd, frustrasie en rusteloosheid. Slegs 'n paar rye voor of tydens 'n uitdagende situasie sal jou kalmeer. Dit help om jou aandag vir 'n kort rukkie van skoolwerk, studies of ander bekommernisse af te lei en verlig depressie. Die herhalende ritmiese bewegings van die brei- of hekelpenne en die genot wat dit verskaf, veroorsaak dat dopamien, 'n neuro-oordraer en 'n natuurlike antidepressant, in die brein vrygestel word wat jou goed laat voel.
Jy kan dit oral met jou saamneem. Wanneer jy as passasier saam met iemand ry of êrens vir iemand moet wag, benut hierdie tyd deur te brei of hekel.
Die kreatiewe moontlikhede is onbeperk. Jy kan letterlik enigiets brei of hekel. Benut die tegnologie vir onbeperkte toegang tot kreatiewe idees en patrone.
In 'n wêreld waar jongmense eerder wil uitstaan as om met hul omgewing saam te smelt, kom brei en hekel handig te pas. Dis uniek. Wie wil nou klere en bykomstighede dra wat jy in winkels kan koop, as jy iets besonders kan maak en dra wat anders lyk as wat enige van jou vriende dra?
Dis dikwels goedkoper en van 'n beter gehalte as gekoopte items. 'n Groot bonus vir 'n platsakskolier of -student, of selfs 'n jong tuisblymamma.
Dis vervullend, want jy skep iets tasbaars wat jy self kan gebruik of as geskenke vir vriende, familie of selfs vir liefdadigheid kan skenk.
Dit dra by tot 'n positiewe selfbeeld omdat jy 'n nuwe vaardigheid aanleer, produktief is, iets vir ander kan beteken en iets moois skep wat komplimente en waardering uitlok wanneer jy dit vir mense gee. 'n Mens voel trots wanneer jy 'n doelwit bereik het, soos om 'n produk, klein of groot, te voltooi.
Dit verminder die risiko van demensie of vertraag die aanvang daarvan. Navorsingsresultate bevestig dat brei en hekel kan help om ouderdomverwante geheueverlies te voorkom. Dit kan die risiko van Alzheimersiekte met 30-50% verminder. Dit hou jou brein soepel, verbeter jou geheue en hou die verstand jonk en helder. Begin nou reeds en pluk op jou oudag die vrugte daarvan.
Dit verbeter onbewustelik jou wiskundige vaardighede want jy is voortdurend besig om te tel, te vermenigvuldig, te meet en patrone te skep.
Dit voorkom slaaploosheid. Wanneer jy sukkel om te slaap sal die ritmiese herhalende bewegings jou liggaam en verstand kalmeer, sodat jy spoedig na droomland weggevoer word
Gekombineer met gebed, is hekel en brei emosioneel en geestelik helend vir jouself. Dis ook 'n geleentheid om, terwyl jy hekel, aan mense op jou gebedslysie te dink en vir hulle te bid.
Dit help met die hantering van verlies en die rouproses. Enige verlies kan jou laat voel of dit die einde van die wêreld is. Vir jongmense is 'n verbreekte verhouding of die verlies van 'n kosbare vriendskap moeilik om te hanteer. Vind troos in die kalmerende handeling van brei en hekel en in die vreugde wat hierdie stukkie kreatiwiteit bied. Jy sal ervaar hoe jy dag na dag, steek vir steek, heel word.
Dit laat jou glo dat jy in beheer is wanneer dit vir jou voel asof alles, vir watter rede ook al, buite beheer is. Jy is in beheer van watter breidraad, watter kleure om te kies en wat jy wil maak en dit laat jou minder hulpeloos voel.
Dit hou jou vingers soepel – terwyl jy nog jonk is, is dit dalk nie so 'n belangrike faktor nie. Maar werk nou reeds daaraan vir die dag wanneer jy nie meer so jonk is nie en die gewrigte stram begin raak.
Dit help vir pynbeheer, chroniese pyn, asook pyn veroorsaak deur 'n besering. Brei en hekel neem die aandag weg van jou fisieke pyn.
Dit help met gewigsbeheer omdat jou hande en gedagtes besig bly en voorkom dat jy gedurig peusel.
Fisieke handvaardigheid: Jy gebruik albei hande en dis daarom 'n wonderlike manier om beide hande se spiere te oefen en 'n ideale manier om jong kinders, nog voor hul skool toe gaan, se handspiere te versterk. Dit sal tot hul voordeel wees wanneer hulle leer skryf.
Jy ervaar die genot van gee. Wanneer jy genoeg items vir jouself gemaak het, verskaf dit innerlike vreugde om jou handwerk aan dankbare vriende, familie, en liefdadigheidsorganisasies uit te deel.
Jy begin nou reeds bou aan 'n nalatenskap vir jou toekomstige afstammelinge.
Al Free Crochet. https://www.allfreecrochet.com/Tips-for-Crochet/Crochet-Health-Benefits
Crafty Yarn Council. https://www.craftyarncouncil.com/know.html
I Like Knitting. https://www.ilikeknitting.com/daily/previews/knits-happening-why-knitting-is-hip-again/
Lion Brand Notebook. http://blog.lionbrand.com/10-most-important-health-benefits-of-yarncrafting/
Little Things. https://www.littlethings.com/how-knitting-boosts-your-health/6
My Grandmother's Old Singer. https://mygrandmothersoldsinger.com/benefits-of-knitting-and-crocheting/